Skupna tura: gibanje v zimskih razmerah, AŠ 2005/06

Poročilo 3. skupne ture AŠ Rašica v sezoni 2005/06.

17.decembra 2005 smo končno dočakali ugodne snežne ter vremenske razmere in odpravili smo se na Stol (2236 m). Izhodišče je bilo pri Završniškem jezeru odkoder smo se po markirani poti odpravili do Valvasorjevega doma in naprej do Žirovniške planine. Na planini smo demonstrirali hojo z derezami in cepinom ter ustavljanje s cepinom ob morebitnem padcu. Nato so tečajniki ustavljanje s cepinom tudi sami vadili. Nadaljevali smo po markirani poti do vrha. Sestop do Valvasorjevega doma je potekal po smeri vzpona, od tam naprej pa po kolovozu zaradi mraka ter poledenelosti markirane poti. Od planine do vrha in v začetnem delu sestopa so tečajniki vadili hojo z derezami in cepinom. Tečajniki so spoznali, da je lahko gibanje v zasneženih hribih dosti bolj naporno kot v kopnem.

Vreme je bilo jasno, proti vrhu tudi dokaj vetrovno. Solidna gaz je že bila narejena, kar nam je olajšalo hojo.

Na turi je prišla do izraza zelo neenakomerna kondicijska pripravljenost tečajnikov, kar je rezultiralo v neučakanosti posameznih tečajnikov.

Zahvala za uspešno organizacijo ture gre predvsem članom, ki so pomagali pri izvedbi ture.
Skupaj se nas je ture udeležilo 40, od tega 24 tečajnikov. Seznam vseh je pri vodji šole.

